Limpopo-onnie vermoorArgieffoto: Kent Williamson Twee mans, een van hulle ŉ onderwyser, is in twee afsonderlike voorvalle die afgelope naweek in Limpopo doodgeskiet. In een van dié voorvalle is drie ander mans ook geskiet en gewond. Kol. Moatshe Ngoepe, provinsiale polisiewoordvoerder, het Maandag gesê die onderwyser, verbonde aan die Mbangezika High School in die Shikukwani-nedersetting, se liggaam is in die veld in die Giyani-polisiëringsgebied gevind. “Eksamenvraestelle het langs sy liggaam gelê en daar is ook ŉ koeëldoppie op die toneel gevind. Sy motor was skoonveld,” het Ngoepe gesê. “Die motief vir die voorval is onbekend, maar die moontlikheid van ŉ motorkaping kan nie uitgesluit word nie,” het hy bygevoeg. Volgens Ngoepe het die ander voorval in die Marble Hall-polisiëringsgebied plaasgevind. “ŉ Middeljarige man en drie ander mans is tydens ŉ beweerde rooftog in die Toitskraal-nedersetting geskiet. Lede van die gemeenskap het op die slagoffers afgekom. Een van die mans het reeds op die toneel aan sy beserings beswyk.” Die gewonde mans is na ŉ hospitaal geneem vir mediese behandeling. Die polisie ondersoek ŉ saak van moord, poging tot moord en roof. “Niemand is nog in verband met die voorvalle in hegtenis geneem nie, maar die polisie het ŉ volskaalse soektog na die verdagtes van stapel gestuur,” het hy gesê.